kardosdrur/scandi-wiki huggingface dataset:
Fredrikskirken

Fredrikskirken (svensk:Fredrikskyrkan) er en kirke i Karlskrona, Blekinge län i Sverige. Kirken har siden 1998 sammen med Flådehavnen Karlskrona været optaget på UNESCOs Verdensarvsliste.

Kirken 
Opførelsen af kirken, der ligger midt på Stortorget i Karlskrona, blev påbegyndt den 9. september 1720. Den første sten blev lagt af landshøvding Salomon von Otter. Den 25. august året efter var grundmuren færdig, men først i 1744 kunne kirken indvies. Ved indvielsen var tronfølger Adolf Fredrik til stede, men kirken er dog opkaldt efter kong Frederik 1. af Sverige. Tårnene, der fra begyndelsen var tænkt som spir, blev først færdige i 1758.

Kirken er en typisk barokkirke, tegnet af Nicodemus Tessin d.y. og erstattede sognets midlertidige trækirke i Drottninggatan, kaldet Hedvig Eleonora. I 1790 brændte kirken, men klarede sig betydeligt bedre end Trefaldighetskyrkan. Klokkernes bjælker og taget faldt ned, men den store klokke blev ikke ødelagt ved faldet, takket være en stor mængde høvlspåner, som orgelbyggerne havde efterladt. Kirken blev restaureret i 1805 og 1806. Restaureringen blev ledet af arkitekten Olof Tempelman. Indvendigt blev kirken restaureret fra 1913 til 1915 af Axel Lindegren, og i 1967-1968. Udvendigt blev kirken restaureret i 1997-1998.

Inventar 
Døbefonten er af udskåret træ, og blev skænket af skibsbygmester Gilbert Sheldon ved kirkens indvielse. Prædikestolen blev udført i 1854 i nyklassicistisk stil af arkitekt Johan Adolf Hawerman (1812-1885). Alteropsatsen er noget nyere, fra 1915, og er et barokalter med skulpturer af J.A. Wetterlund.

I det sydlige tårn er der et klokkespil med 35 klokker, installeret i 1967 af Bergholtz klockgjuteri fra Sigtuna. Klokkespillet høres tre gange dagligt, og er skænket af advokat Povel Grönvall. Kirkesøvlet er bevaret i et massivt værdiskab, der står under det venstre galleri, forrest i kirken.

Orgelet 

Kirkens første orgel stod oprindelig i sognets midlertidige trækirke. Orgelbygger Lars Wahlberg fik senere til opgave at bygge et orgel med 29 registre, to manualer samt pedal. Da orglet var færdigt i 1764, var antallet af registre blevet forøget til 34, som blev drevet af seks store bælge. Wahlbergs orgel blev i 1905 erstattet af et orgel i romantisk stil, bygget af Åkerman & Lund i Stockholm, men Wahlbergs orgel blev rekonstrueret i 1982-1987 af Grönlunds Orgelbyggeri. Åkerman & Lunds orgel befinder sig stadig i kirken, i afmonteret stand.

Galleri 

Kirker i Blekinge län
Karlskrona
Trefoldighedskirken (Karlskrona)

Trefoldighedskirken (svensk:Trefaldighetskyrkan, også Tyska kyrkan) er en kirke i Karlskrona, Blekinge län i Sverige. Den ligger syd for Stortorget i bymidten, er tegnet af Nicodemus Tessin den yngre og blev opført i perioden 1697-1709. Barokkirken er en ottekantet centralkirke med kuppeltag, og mod torvet er der en stor portico med fire søjler. Stilen, særligt kuplen, har Pantheon i Rom som forbillede. Kirken har siden 1998 sammen med Flådehavnen Karlskrona været optaget på UNESCOs Verdensarvsliste.

Historie 
Da Karlskrona blev grundlagt i 1680 var der behov for megen arbejdskraft til opførelsen af byen. I de første år flyttede mange tyskere til byen, og de måtte i de første årtier holde egne gudstjenester i Hedvig Eleonora kirke, en midlertidig trækirke som byens svenske sogn havde opført. I 1689 begyndte tyskerne at overveje, at få egne kirkelokaler og den 17. oktober samme år gav kongen tilladelse til at de dannede deres eget sogn. Den 3. juni 1697 blev kirkens første grundsten lagt, men først i 1709 var byggeriet nået så langt, at kirken kunne indvies, hvilket skete 27. juni samme år. Der gik yderligere 40 år, før byggeriet var fuldendt.

Under den store brand i Karlskrona i 1790 brændte kirken og kun murene stod tilbage. Kirkerummet blev genopbygget efter de oprindelige tegninger, men kuplen blev gjort lavere, tegnet af Olof Tempelman. Malerier og træskulpturer blev udført af Johan Törnström.

Fordi kirken oprindelig var det tyske sogns kirke, kaldes den også Tyska kyrkan. Den tyske sogn blev i 1847 optaget i Karlskronas stadsförsamling (sogn).

Orgelet 
Trefaldighetskyrkans orgel blev bygget i 1827 af Per Zacharias Strand. Mellem 1861 og 1865 blev orgelet renoveret af Andreas Jönsson i Hjortsberga, i 1905 og 1934 af Åkerman & Lund i Sundbyberg, samt i 1961-1962 af Bröderna Moberg i Sandviken.

Galleri 

Kirker i Blekinge län
Karlskrona
Bygninger, konstruktioner og anlæg i Blekinge län
Kurrholmen

Kurrholmen og Godnatt i Karlskrona i Blekinge län i Sverige er to befæstningstårne, som blev opført 1857-1863. Tårnene er donjoner, en fæstningstype som man har anvendt i Europa siden middelalderen.

Allerede under opførelsen blev de to tårne umoderne. På grund af artilleriets tekniske udvikling kunne murværket ikke længere stå imod en beskydning fra de nye, moderne kanoner. Befæstningsplanen for Karlskrona, som omfattede flere lignende tårne, blev derfor aldrig fuldført.

Kurholmen og Godnatt er en del af Flådehavnen Karlskrona, der siden 1998 været optaget på UNESCO's Verdensarvsliste.

Karlskrona
Fæstningsanlæg i Sverige
Kronobageriet (Karlskrona)

Kronobageriet i Karlskrona i Blekinge län i Sverige ligger på det gamle militærområde Stumholmen. Bygningen blev opført i 1730'erne med tre etager. Oprindelig var der et kronobageri mere i Karlskrona på den anden side af sundet, men bygningen blev beskadiget ved bybranden i 1790.

Et nyt bageri blev bygget i 1864 og det gamle blev kornmagasin. Bygningen blev ombygget i 1908, hvor den blandt andet blev forhøjet med en etage, hvorefter den blev beklædningslager. Bageriet havde allerede inden ombygningen en kubisk bygningskrop med et vandret delt valmet tag (et særligt tag på frigårde).

Udvendigt har bygningen beholdt sin arkitektur, mens den indvendigt er indrettet med flere beboelseslejligheder.

Kronobageriet er en del af Flådehavnen Karlskrona, der siden 1998 har stået på UNESCOs Verdensarvsliste.

Karlskrona
Bagerier
TRH

Thyrotropin-Releasing Hormone (TRH) er et hormon, som syntetiseres i parvocellulære neuroendokrine celler i hypothalamus. Hormonet frisættes til blodårer, som ender i adenohypofysen. Herefter kan TRH binde til TRH-receptorer på de thyrotrofe celler i adenohypofysen, som således stimuleres til syntese og sekretion af TSH.

Hormoner
Skärva herregård

Skärva herregård er det landsted, som skibsbyggeren Fredric Henric af Chapman lod bygge på fastlandet 1785-86, lige nordvest for Karlskrona og øst for Nättraby, i Blekinge län, Sverige. Herregården er i dag privatejet og har siden 1976 været et bygningsminde (fredet bygning). Den indgår også i verdensarven sammen med Flådehavnen Karlskrona, og ligger desuden i Skärva naturreservat.

Hovedbygningen 
Da skibsbyggeren Fredric Henric af Chapman kom op i årene, besluttede han sig som 64-årig at bygge et landsted lige uden for byen. Det var almindeligt blandt de højere klasser på den tid og der ligger flere herregårdslignende gårde ved Karlskrona. I 1785 købte Chapman dele af byen Skärva. Han blev hjulpet med tegningerne og byggeriet af sin nære ven, overadmiral, kunstner og arkitekt Carl August Ehrensvärd. Chapman boede på Skärva indtil 1806, hvor han solgte ejendommen.

Udvendigt 
Fra begyndelsen havde de to bygherrer tænkt sig, at huset skal være anderledes end en traditionel herregård. Chapman kaldte sin herregård för "bondestuga" (bondehus), fordi det var et træhus i ét plan med skråtag. Det adskilte sig dog fra almindelige bondehuse, ved at indeholde tyve værelser og være formet som et H. I midten bygges en lanternin (et lille tårn med vinduer), der mindede om et fyrtårn, mens hovedindgangen fik en bastant portico med fire søjler.

Oprindelig var husets ydermure rødmalede og taget dækket med tørv. Senere blev huset malet gult med hvide kanter, mens tørvetaget blev erstattet af teglsten og en del tagplader af metal.

Indvendigt 
Syd for hovedindgangen lå Chapmans værelser. Længst mod syd blev der indrettet et kinesisk værelse, hvor der i dag hænger hundredvis af tegnede kinesiske skibsmotiver. Et mindre værelser ligger derover, tilgængeligt via en smal trappe. Værelset, der var Chapmans arbejdsværelse, var inspireret af havet og ligner en lille kahyt. Herfra kunne man se ind til byen på den anden side af Danmarksfjärden. Den nordlige del af huset blev indrettet med værelser til de ansatte piger og karle. I samme del af huset blev der indrettet arbejdsrum; køkkenet lå i midten. I 1860'erne blev der foretaget en ombygning, så hele den østlige del og midterdelen blev omdannet til beboelse.

Øvrige bygninger 
Lysthuset, kaldet Dianatemplet, er inspireret af antikkens templer. Tegningerne er bevaret på Nationalmuseum i Stockholm.

Klokketårnet, opført i 1790, er i gotisk stil, og er et af de første eksempler på nygotik i Sverige.

Fredric Henric af Chapmans gravkammer 
I begyndelsen af 1790'erne bad Fredric Henric af Chapman om forslag til et gravkammer. I 1795 havde han bestemt sig for at opføre et enkelt gravkammer i havens udkant. Herfra kunne man se det centrale Karlskrona på den anden side af vandet. I 1806 solgte Chapman Skärva, og blev ved sin død i 1808 i stedet begravet på Augerums kirkegård.

Galleri

Se også 
 Slotte og herregårde i Blekinge

Eksterne henvisninger 
Länsstyrelsen Blekinge län om Skärva 
Karlskrona kommune om Skärva

Karlskrona
Byggnadsminnen i Blekinge län
Herregårde i Blekinge
Rebild Kulturskole

Rebild Kulturskole er Rebild Kommunes musikskole, billedeskole og dramaskole. Kulturskolen har administration på Kulturstationen i Skørping.

Eksterne henvisninger 
 Rebild Kulturskoles hjemmeside

Musik fra Danmark
Rebild Kommune
Skørping
Mörbylånga

Mörbylånga er en by i Mörbylånga kommune i Kalmar län på Öland i Sverige. Selv om Mörbylånga er hovedby i den kommune, den har lagt navn til, er Färjestaden kommunens største by.
   
Mörbylånga blev friköping i 1820. I 1881 var byen vokset, og blev köpingkommune inden for sit sogn. Köpingen blev opløst i 1952, ved dannelsen af Mörbylånga kommune. Helt frem til kommunedannelsen, aspirerede byen til at få stadssrettigheder (købstadsrettigheder), hvilket man kan se på byplanlægningen, hvor en esplanade blev anlagt i 1900-tallets begyndelse. Af samme grund har byen flere gader med karaktér af 1800-tallets og det tidlige 1900-tals byggeri. Bebyggelsen mellem havnen og torvet består af tidstypiske træhuse med idylliske haver. På torvet, samt hvor Esplanaden krydser Västerlånggatan, er der tidstypske torvebrønde.
   
Byens vigtigste erhverv er turisme, levnedsmidddelindustri og landbrug. Der var længe forbindelse til Kalmar med dampskib, hvilket bidrog til byens udvikling, men siden 1950'erne er befolkningstilvæksten næsten stagneret. I begyndelsen af 1990'erne blev byens største arbejdsgiver, Svenska Sockeraktiebolagets sukkerraffinaderi, lukket. Mange af byens indbyggere pendler til arbejdspladser i Kalmar. Den nuværende største arbejdsgiver i Mörbylånga og omegn er Guldfågeln AB med 250 ansatte og en omsætning på 475 millioner SEK.
Jørgen Hald

Jørgen Hald (25. februar 1854 i Redsted – 25. januar 1947) var Radikale Venstres første partiformand.

Eksterne henvisninger 
 

Politikere fra Det Radikale Venstre
Gummibibelen

CRC Handbook of Chemistry and Physics er et opslagsværk med kemiske og fysiske konstanter, der af kemikere ofte kaldes Gummibibelen. Dette navn kommer af at bogen er meget tyk men skrevet på meget tyndt papir ligesom visse bibler er, og udgiveren CRC Press (USA) oprindeligt var et gummifirma med navnet Chemical Rubber Company. Den udkommer i opdateret udgave hvert år.

56. udgave fra 1975-1976, , er 7,8 cm tyk, og har følgende afsnit:
 Section A Mathematical Tables (192 sider)
 Section B The Elements and Inorganic Compounds (421 side)
 Section C Organic Compounds (797 sider)
 Section D General Chemical (279 sider)
 Section E General Physical Constants (253 sider)
 Section F Miscellaneous (352 sider)
 Index (57 sider)

I alt indeholder bogen fra 1975-1976 2630 sider + sider med forord og navne på de 14 personer i redaktionen og på bidragyderne (lidt over 5 sider).

Eksterne henvisninger 
 Handbook of Chemistry & Physics Online

Leksika
Kemibøger
Fysik
Amstelveen

Amstelveen er en kommune og en by i Holland i provinsen Nordholland. Kommunen er en del af byområdet omkring Amsterdam. Indtil 1964 blev kommunen kaldt Nieuwer-Amstel.

Befolkningscentre 

Kommunen Amstelveen består af følgende byer, landsbyer og/eller distrikter: Amstelveen, Bovenkerk, Nes aan de Amstel og delvis Ouderkerk aan de Amstel.

Seværdigheder 
I byen Amstelveen ligger COBRA-museet.

Referencer 

Statistikker er taget fra SDU Staatscourant .

Eksterne henvisninger 

 Et kort over kommuen Amstelveen 
 http://www.amstelveenweb.com/
 Officiel hjemmeside for Amstelveen
 Del af Amstelveen i den nærmeste fremtid

Kommuner i Nordholland
Byer i Nord-Holland
TSH

Thyroideastimulerende hormon (TSH) eller thyrotropin er et hormon, som syntetiseres og secerneres i de thyrotrofe celler i den forreste del af hypofysen, (adenohypofysen). Hormonet er styrende for skjoldbruskkirtlens (glandula thyroidea) produktion og frisætning af hormonerne thyroxin (T4) og trijodthyronin (T3).

Struktur 
Strukturen af TSH består af de to ikke-kovalent bundne dele, α og β. Hormonet har en størrelse på ca. 28 kDa og er et glykoprotein.
Generne for den humane TSHs α- og β-del befinder sig på henholdsvis kromosom 6 og kromosom 1. Genet for α-delen bruges også til kodningen af hormonerne FSH og LHs α-dele. Det er altså β-delen, der udgør forskellen i disse tre hormoner.

Dannelse af TSH 
Dannelse og frisætning af TSH i adenohypofysen sker, når TRH bindes til dets receptorer på de thyrotrofe celler. Denne interaktion får calcium-koncentrationen i cellernes indre (cytosolen) til at stige, hvilket bevirker frisætning af færdigt TSH. Samtidig får det også cellens synteseapparat til at gå i gang med at producere mere TSH ud fra generne i cellens DNA.

TSH-virkning 
Når TSH frisættes til blodet, vil det således kunne interagere med skjoldbruskkirtlens TSH-receptorer. Dette får kirtlens jodoptagelse til at stige, da der bruges jod i dannelsen af kirtlens hormoner, T3 og T4. Desuden øger det syntesen og sekretionen af hormonerne. TSH stimulerer også den generelle proteinsyntese i kirtlen og vedligeholder altså selve kirtlen. Dette illustreres hos personer med nedsat eller ingen TSH-produktion, hvor skjoldbruskkirtlen skrumper (atrofierer).

Negativ feedback 
I kroppen har den frisatte T3 og T4 en lang række vigtige funktioner. Men her skal kun omtales deres negative feedback. Når T3 og T4 cirkulerer i blodet, vil det komme i kontakt med både hypothalamus og hypofysen. I hypothalamus virker hormonerne på to neurontyper:

Den første er de TRH-producerende neuroner, som bliver hæmmet i deres frisætning af TRH. Dette vil føre til mindre TRH til de thyrotrofe celler i hypofysen, hvilket betyder mindre TSH-dannelse og -frisætning, som igen fører til nedsat T3- og T4-dannelse og sekretion.
Den anden type er de somatostatin-producerende neuroner. Disse bliver dog stimuleret til mere frisætning af somatostatin, som modsat TRH hæmmer TSH-dannelsen og -syntesen. Somatostatin vil derfor også betyde mindre TSH-dannelse og -frisætning. Dermed fører dette også til nedsat T3- og T4-dannelse og sekretion.

I hypofysen har T3 den vigtigste effekt. Her nedsætter T3 de thyrotrofe cellers transskription af TSH-delenes gener. Desuden nedsættes cellernes følsomhed overfor TRH, bl.a. ved at antallet af TRH-receptorer mindskes. Dette fører samlet til mindre TSH-syntese og –sekretion, som igen fører til mindre T3- og T4-syntese og –sekretion i skjoldbruskkirtlen.

Denne mekanisme, hvormed T3 og T4 kontrollerer deres egen frisætning, er et eksempel på negativ feedback og beskrives som hypotalamus-hypofyse-thyroidea-aksen (på engelsk: HPT axis).

Referencer 
 http://physrev.physiology.org/cgi/content/full/82/2/473#SEC3_2
 Medical Physiology, 2nd ed. R.A. Rhoades, G.A. Tanner. pp.588f, pp596ff

Hormoner
Chip Reese

David Edward "Chip" Reese (28. marts 1951 i Centerville, Ohio – 4. december 2007 i Las Vegas, Nevada) var en amerikansk professionel pokerspiller. Han vandt 2006 pokerturneringen H.O.R.S.E.

Eksterne henvisninger 

 
 

Pokerspillere fra USA
Jean Buridan

Jean Buridan, også kendt under den latinske navneform Johannes Buridanus (født ca 1295/1300 i Béthune ved Lille i Frankrig, død 1356/1358) var en fransk logiker og filosof, uddannet i Paris.

Buridan tilhørte kredsen omkring William af Ockham; han var professor ved Pariser-universitetet og leder af rektoratet 1325–1348. Han gælder for den betydeligste af Ockhams umiddelbare elever og hældede i universaliestriden som sin lærer mest mod nominalismen.

Han skrev Summula de dialectica eller Compendium logic (Paris, 1487), og skrev ligeledes Politik, Etik og andre værker i sand aristotelisk ånd, hvorimod han ikke interesserede sig meget for teologi.

Buridans æsel
Buridans æsel er navnet på et et filosofisk paradoks, der egentlig stammer fra Aristoteles, men som blev genoptaget af middelalderens logikere.

Paradokset har fået navn efter Buridan, men det blev i dets specifikke form netop opfundet som en kritik af hans etiske system, hvor man altid skulle handle rationelt.
Paradokset: et æsel står lige langt fra to bunker foder af samme størrelse og kvalitet. Hvis man antager, at æselet opfører sig fuldstændigt rationelt, har det ingen grund til at foretrække den ene bunke frem for den anden. Det kan derfor ikke nå til en beslutning om, hvilken stak det skal æde først og vil derfor blive stående på stedet – og sulte.

Reference 

 Nordberg, Michael (1987, sv.1984). Den dynamiske middelalder. På dansk ved Bodil Wille Boisen. Forlag: Per Kofod. . DK5=91.6. (Originaltitel på svensk: Den dynamiska medeltiden)
 Marcello Landi, Un contributo allo studio della scienza nel Medio Evo. Il trattato Il cielo e il mondo di Giovanni Buridano e un confronto con alcune posizioni di Tommaso d'Aquino, in Divus Thomas 110/2 (2007) 151-185.

Eksterne henvisninger 
 Kildetekster fra Wikisource 
 Opslag om Buridan i Stanford Encyclopedia of Philosophy og Philosophical Dictionary
 Bibliography by Fabienne Pironet
 Bibliography of Buridan's Logical and Metaphysical Works

Filosoffer fra Frankrig
Personer fra middelalderen
Personer fra Lille
Trefaldighetskyrkan

Heliga Trefaldighets kyrka, Heliga Trefaldighetskyrkan, Trefaldighetskyrkan m.fl. (svensk for (Hellige) Treenighedskirken) er navne på mange kirker i Sverige og Finland:

 Heliga Trefaldighets kyrka (Arboga)
 Heliga Trefaldighets kyrka (Gävle)
 Heliga Trefaldighets kyrka (Kristianstad)
 Heliga Trefaldighetskyrkan (Malmö)
 Kristianopels kyrka – kaldes også Heliga Trefaldighets kyrka
 Trefaldighetskyrkan (Arvika)
 Trefaldighetskyrkan (Karlskrona)
 Trefaldighetskyrkan (Stockholm)
 Trefaldighetskyrkan (Uppsala)
 Trefaldighetskyrkan (Vasa)

Se også

 Trefoldighedskirken (flertydig)
Freiberger Mulde

Freiberger Mulde er en flod i den tyske delstat Sachsen. Den er en biflod til Mulde og er 124 km lang.

Den har sit udspring i Erzgebirge, i nærheden af Moldau i Tjekkiet. Den løber mod nordvest og krydser efter få kilometer grænsen til Tyskland. Her kommer den til Freiberg, som har lagt navn til floden, og videre mod nordvest gennem Nossen, Döbeln og Leisnig. Et par km nord for Colditz forenes Freiberger Mulde med Zwickauer Mulde og fortsætter som Mulde, der er en biflod til Elben.

Eksterne henvisninger 

Floder i Sachsen
Floder i Tjekkiet
Beemster

Beemster er en kommune i Holland, i provinsen Nordholland. Ligeledes er Beemster den første kog i Holland, der blev indvundet fra en sø. Vandet blev trukket ud af søen med vindmøller. Beemsterkogen blev udtørret i perioden 1609 til 1612. Kogen har bibeholdt sit oprindelige landskab af velorganiserede marker, veje, kanaler, dæmninger og bygninger udlagt efter planlægningsprincipper fra renæssance og tiden før. Et net af kanaler løber parallelt med nettet af veje. 

Kogen har været på UNESCOs verdensarvsliste siden 1999.

Befolkningscentre 
Kommunen Beemster består af de følgende byer, landsbyer og/eller distrikter: Middenbeemster, Noordbeemster, Westbeemster og Zuidoostbeemster.

Eksterne henvisninger 

 Beskrivelse af en historisk gåtur i verdensarvskogen Beemster

Referencer 
 Statistikker er taget fra SDU Staatscourant 

Kommuner i Nordholland
Verdensarvsområder i Nederlandene
Victor B. Andersen's Maskinfabrik

Victor B. Andersen's Maskinfabrik er et eksperimenterende dansk tværkunstnerisk tidsskrift, der udkom første gang i 1975. Kenn André Stilling er hovedredaktør og ankermand. I redaktionen sidder desuden Helle Marie Rafn og Christian Lund.

"Maskinfabrikken" har derudover været med til at starte cafékulturen i Danmark med søsætningen af bl.a. Café Victor og Café Sommersko i København.

Litteratur 
 Helle Rafn & Morten Søndergaard (red.), Sperme anonyme. – Om Victor B. Andersen's Maskinfabrik, Informations Forlag, København 2007. .

Ekstern henvisning 
 Hjemmeside for Victor B. Andersens maskinfabrik

Kunst fra Danmark
Tidsskrifter fra Danmark
Etableret i 1975
07.07.07

07.07.07 er Nephews femte album, og deres andet live album. Det er optaget fra Roskilde Festivals Orange Scene natten til lørdag, festivalens vigtigste koncerttidspunkt.
Der blev tirsdag d. 4. december sendt uddrag fra DVDen på DR2.
Det er også den CD, hvor nummeret Hospital feat. L.O.C. ligger på.
Navnet kommer af datoen på deres koncert, nemlig den 7. juli 2007.

Numre 
"Bazooka" – 9:33
"Science Fiction Og Familien" – 4:53
"Superliga" – 3:48
"First Blood Harddisc" – 5:26
"Blå & Black" – 3:49
"Movie Klip" – 4:49
"USA DSB" – 4:06
"T-Kryds" – 6:55
"Igen & Igen &" – 5:54
"Mexico Ligger I Spanien" – 5:12
"Worst/Best Case Scenario" – 8:13
"Hospital feat. L.O.C." – 5:25
"En Wannabe Darth Vader" – 6:10
"The Way I Are Nephew Remix" – 3:48

Singler 
Hospital feat. L.O.C. Se video 

Livealbum fra 2007
Nephew-album
Roskilde Festival
Syriens flag

Syriens nuværende flag (Arabisk: علم سوريا) blev genindført i 1980. Det var tidligere Forenede Arabiske Republiks flag.

Symbolisering 
Flagets farver er panarabiske, også set på Yemens, Ægyptens, Sudans og Iraks flag. 

De to grønne stjerner repræsenterer Ægypten og Syrien, de to deltagende nationer i Forenede Arabiske Republik. 
Grøn symboliserer Rashiduns eller Fatmids, hvid symboliserer Ummayyadernes, sort symboliserer Abbadis, og rød symboliserer martyrernes blod. 

Flag
Flag fra Asien
Nationale flag
The Yardbirds

The Yardbirds var en britisk rockgruppe, der eksisterede i perioden 1963-1968 og gav et gennembrud for tre store guitarister: Eric Clapton, Jeff Beck og Jimmy Page. Gruppen havde i denne periode varierende besætninger. Således spillede Clapton ikke sammen med de to andre i gruppen, idet han var med fra starten, men gik ud i 1965 og blev erstattet af Beck, mens Page året efter sluttede sig til gruppen.

Gruppen udgav flere albums i 1960'erne og havde flere hits i perioden, herunder For Your Love, Heart Full of Soul, Evil Hearted You og Shapes of Things, der alle nåede top-3 i England.

Efter gruppen gik i opløsning i 1968 reorganiserede Jimmy Page gruppen under navnet The New Yardbirds, der kort efter skiftede navn til Led Zeppelin.

The Yeardbirds medvirker i en sekvens af 1966-filmen Blowup, hvor gruppen spiller nummeret "Stroll On", mens Jeff Beck smadrer sin guitar.

Gruppen har siden 1992 været genetableret med Chris Dreja og Jim McCarty fra den originale besætning og med en række yngre musikere.

The Yardbirds blev i 1992 inkluderet i Rock and Roll Hall of Fame.

Eksterne links 
 The Yardbirds' biografi på Rock and Roll Hall of Fame 

Rockgrupper fra Storbritannien
Christian Jensen Mørup

Christian Jensen Mørup (døbt 4. november 1732 i Nørup, død 27. april 1800 i Ødum) var en dansk arkitekt. 

Mørup tegnede den nye bygning til Århus Katedralskole i 1761 (den hvide bygning). Han modtog seks rigsdaler for dette arbejde, der er det tidligst kendte af ham. Denne bygning blev ombygget i senklassicistisk stil i 1847 og forhøjet ved samme lejlighed.

I 1759 overtog han arbejdet med ombygningen af Bidstrup Hovedgård efter bygmesterens død. 

Mørup har endvidere tegnet Randers gamle rådhus, Rådhusstræde 1, opført i 1780. Bygningen blev fredet i 1918. 

I 1795 var han bygmester på en ombygning af Skt. Mortens Kirke i Randers.

Eksterne henvisninger 

 

Arkitekter fra Danmark
Danskere i 1700-tallet
Klassicistiske arkitekter